CELEX: 32018R1643
Language: ro
Date: 2018-07-13 00:00:00
Title: Regulamentul delegat (UE) 2018/1643 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu conținutul declarației privind indicele de referință pe care trebuie să o publice administratorul unui indice de referință și cazurile în care această declarație trebuie actualizată (Text cu relevanță pentru SEE.)

5.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 274/29
               
            
         REGULAMENTUL DELEGAT (UE) 2018/1643 AL COMISIEI
         din 13 iulie 2018
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu conținutul declarației privind indicele de referință pe care trebuie să o publice administratorul unui indice de referință și cazurile în care această declarație trebuie actualizată
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 27 alineatul (3) al patrulea paragraf,
         întrucât:
         
                     (1)
                  
                  
                     Articolul 27 alineatul (1) din Regulamentul (UE) 2016/1011 prevede faptul că administratorii trebuie să publice o declarație privind indicele de referință sau familia de indici de referință în cazul în acesta (aceasta) poate fi utilizat(ă) în Uniune.
                  
               
                     (2)
                  
                  
                     Declarațiile privind indicele de referință ar trebui să includă informații complete în ceea ce privește piața sau realitatea economică pe care indicele de referință sau familia de indici de referință este destinat(ă) să o măsoare, împreună cu o explicație a cazurilor în care măsurarea pieței sau a realității economice respective ar putea deveni nefiabilă. Acest lucru este necesar deoarece utilizatorii și utilizatorii potențiali se bazează pe aceste informații pentru a înțelege pe deplin indicele de referință sau familia de indici de referință.
                  
               
                     (3)
                  
                  
                     Declarațiile privind indicele de referință ar trebui să indice puterea discreționară utilizată în metodologia indicelui de referință, precum și procesul de evaluare ex-post al exercitării acestei puteri discreționare. Această informație este esențială pentru a se garanta că utilizatorii și utilizatorii potențiali au capacitatea necesară de a înțelege vulnerabilitatea indicelui de referință sau a familiei de indici de referință la manipulare.
                  
               
                     (4)
                  
                  
                     Diferitele tipuri de indici de referință (și anume, indicii de referință bazați pe date reglementate, indicii de referință bazați pe rata dobânzii, indicii de referință bazați pe mărfuri, indicii de referință critici, indicii de referință semnificativi și indicii de referință nesemnificativi) fac obiectul unor cerințe diferite în temeiul Regulamentului (UE) 2016/1011. Prin urmare, declarația privind indicele de referință ar trebui să identifice în mod clar și neechivoc tipul sau tipurile de indici de referință din care face parte indicele de referință sau familia de indici de referință.
                  
               
                     (5)
                  
                  
                     În ceea ce privește indicii de referință critici, declarația privind indicele de referință ar trebui să conțină informații suplimentare care să explice motivul pentru care indicele de referință este recunoscut, în temeiul Regulamentului (UE) 2016/1011, drept indice de referință critic, astfel încât utilizatorii și utilizatorii potențiali să dispună de informațiile necesare pentru a înțelege pe ce bază a fost recunoscut drept critic indicele de referință.
                  
               
                     (6)
                  
                  
                     Utilizarea datelor reglementate îi scutește pe administratori și pe contribuitorii lor de anumite obligații prevăzute în Regulamentul (UE) 2016/1011. Așadar, pentru indicii de referință bazați pe date reglementate, administratorii ar trebui să fie obligați să indice sursele de date utilizate și motivele pentru care indicele de referință se califică drept indice de referință bazat pe date reglementate.
                  
               
                     (7)
                  
                  
                     Dat fiind caracterul lor special, indicii de referință bazați pe rata dobânzii și indicii de referință bazați pe mărfuri trebuie să respecte dispozițiile din anexele specifice la Regulamentul (UE) 2016/1011 în locul sau în completarea cerințelor de la titlul II din regulamentul respectiv. Administratorii unor astfel de indici de referință ar trebui să menționeze acest lucru în declarația privind indicele de referință, astfel încât utilizatorii și utilizatorii potențiali să fie informați în acest sens.
                  
               
                     (8)
                  
                  
                     Administratorii indicilor de referință critici trebuie să se conformeze unui regim de reglementare mai strict în temeiul Regulamentului (UE) 2016/1011. Prin urmare, este important ca utilizatorii și utilizatorii potențiali să fie informați în mod corespunzător de acest lucru.
                  
               
                     (9)
                  
                  
                     În cazul în care un indice de referință prezintă caracteristici corespunzătoare mai multor tipuri diferite de indici de referință, dispozițiile specifice prevăzute în prezentul regulament pentru tipurile respective de indici de referință ar trebui să se aplice în paralel și în plus față de cerințele generale de publicare, astfel încât utilizatorii și utilizatorii potențiali să dispună de informații complete cu privire la toate caracteristicile indicelui de referință.
                  
               
                     (10)
                  
                  
                     În conformitate cu principiul proporționalității, prezentul regulament evită impunerea unei sarcini administrative excesive administratorilor de indicii de referință semnificativi și nesemnificativi, prevăzând un set mai limitat de informații care trebuie incluse în declarația privind indicele de referință pentru indicii de referință semnificativi și nesemnificativi.
                  
               
                     (11)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe.
                  
               
                     (12)
                  
                  
                     Autoritatea Europeană pentru Valori Mobiliare și Piețe a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit prin articolul 37 din Regulamentul (UE) nr. 1095/2010 al Parlamentului European și al Consiliului (2).
                  
               
                     (13)
                  
                  
                     Pentru a se asigura coerența cu Regulamentul delegat care precizează în detaliu elementele codului de conduită pe care trebuie să îl elaboreze administratorii indicilor de referință bazați pe date de intrare provenite de la contribuitori, este oportun ca aplicarea prezentului regulament delegat să fie amânată cu două luni,
                  
               ADOPTĂ PREZENTUL REGULAMENT:
         
            Articolul 1
            Cerințe generale de publicare
            
               (1)   Declarația privind indicele de referință prevede următoarele:
               
                           (a)
                        
                        
                           data publicării declarației și, dacă este cazul, data ultimei actualizări a acesteia;
                        
                     
                           (b)
                        
                        
                           dacă este disponibil, numărul internațional de identificare a valorilor mobiliare (ISIN) al indicelui (indicilor) de referință; pentru o familie de indici de referință, declarația poate specifica locul în care codurile ISIN sunt accesibile publicului în mod gratuit;
                        
                     
                           (c)
                        
                        
                           dacă indicele de referință sau oricare alt indice de referință din familia de indici de referință este stabilit prin utilizarea contribuțiilor cu date de intrare;
                        
                     
                           (d)
                        
                        
                           dacă indicele de referință sau familia de indici de referință se înscrie în unul dintre tipurile de indici de referință menționate la titlului III din Regulamentul (UE) 2016/1011, inclusiv dispoziția specifică prin care indicele de referință se înscrie în tipul respectiv.
                        
                     
            
               (2)   Pentru definirea pieței sau a realității economice, declarația privind indicele de referință cuprinde cel puțin următoarele informații:
               
                           (a)
                        
                        
                           o descriere generală a pieței sau a realității economice;
                        
                     
                           (b)
                        
                        
                           eventualele limite geografice ale pieței sau ale realității economice;
                        
                     
                           (c)
                        
                        
                           orice altă informație pe care administratorul o consideră în mod rezonabil a fi pertinentă sau utilă pentru a-i ajuta pe utilizatori sau pe potențialii utilizatori ai indicelui de referință să înțeleagă elementele relevante ale pieței sau ale realității economice, incluzând cel puțin următoarele elemente, în măsura în care sunt disponibile date fiabile cu privire la aceste elemente:
                           
                                       (i)
                                    
                                    
                                       informații cu privire la participanții existenți sau potențiali de pe piață;
                                    
                                 
                                       (ii)
                                    
                                    
                                       o indicație a dimensiunii pieței sau a realității economice;
                                    
                                 
                     
            
               (3)   Pentru definirea eventualelor limitări ale indicelui de referință și a circumstanțelor în care măsurarea pieței sau a realității economice poate deveni nefiabilă, declarația privind indicele de referință conține cel puțin:
               
                           (a)
                        
                        
                           o descriere a circumstanțelor în care administratorul nu ar dispune de suficiente date de intrare pentru a stabili indicele de referință în conformitate cu metodologia;
                        
                     
                           (b)
                        
                        
                           după caz, o descriere a situațiilor în care acuratețea și fiabilitatea metodologiei utilizate pentru a stabili indicele de referință nu mai poate fi asigurată, precum în cazul în care administratorul consideră că lichiditatea de pe piața subiacentă este insuficientă;
                        
                     
                           (c)
                        
                        
                           orice alte informații pe care administratorul le consideră, în mod rezonabil, adecvate sau utile pentru a-i ajuta pe utilizatorii sau pe utilizatorii potențiali ai indicelui de referință să înțeleagă circumstanțele în care măsurarea pieței sau a realității economice ar putea deveni nefiabilă, inclusiv o descriere a ceea ce ar putea constitui un eveniment de piață excepțional.
                        
                     
            
               (4)   Pentru prezentarea controalelor și a regulilor care reglementează orice exercitare a puterii de decizie sau a puterii discreționare de către administrator sau de oricare dintre contribuitori la calcularea indicelui de referință, declarația privind indicele de referință include o descriere a fiecărei etape a procesului de evaluare ex-post cu privire la utilizarea puterii discreționare, împreună cu o mențiune clară a poziției persoanei (persoanelor) responsabilă (responsabile) cu efectuarea evaluărilor.
            
            
               (5)   Pentru prezentarea procedurilor de revizuire a metodologiei, declarația privind indicele de referință descrie cel puțin procedurile de consultare publică cu privire la orice modificare importantă a metodologiei.
            
            
               (6)   Alineatul (3) litera (c) și alineatul (5) nu se aplică în cazul unei declarații privind indicele de referință care se referă la:
               
                           (a)
                        
                        
                           un indice de referință semnificativ; sau
                        
                     
                           (b)
                        
                        
                           o familie de indici de referință care nu include niciun indice de referință critic și care nu este formată exclusiv din indici de referință nesemnificativi.
                        
                     
            
               (7)   În cazul unei declarații privind indicele de referință care se referă la un indice de referință nesemnificativ sau la o familie de indici de referință formată exclusiv din indici de referință nesemnificativi:
               
                           (a)
                        
                        
                           nu se aplică următoarele dispozițiile ale prezentului articol:
                           
                                       (i)
                                    
                                    
                                       alineatul (2) litera (c);
                                    
                                 
                                       (ii)
                                    
                                    
                                       alineatul (3) literele (b) și (c);
                                    
                                 
                                       (iii)
                                    
                                    
                                       alineatele (4) și (5); și
                                    
                                 
                     
                           (b)
                        
                        
                           cerințele de la alineatul (2) literele (a) și (b) pot fi îndeplinite alternativ prin includerea unei trimiteri clare în declarația privind indicele de referință la un document publicat care include aceleași informații și este accesibil gratuit.
                        
                     
            
               (8)   Administratorii pot include informații suplimentare la sfârșitul declarațiilor privind indicele de referință cu condiția ca, dacă acest lucru se realizează printr-o trimitere la un document publicat care conține informațiile respective, documentul respectiv să fie accesibil gratuit.
            
         
         
            Articolul 2
            Cerințe de publicare specifice pentru indicii de referință bazați pe date reglementate
            În plus față de informațiile care trebuie incluse în temeiul articolului 1, pentru un indice de referință bazat pe date reglementate sau, după caz, o familie de indici de referință bazați pe date reglementate, declarația privind indicele de referință menționează cel puțin următoarele elemente în descrierea datelor de intrare:
            
                        (a)
                     
                     
                        sursele datelor de intrare utilizate; și
                     
                  
                        (b)
                     
                     
                        pentru fiecare sursă, tipul relevant, astfel cum se menționează la articolul 3 alineatul (1) punctul 24 din Regulamentul (UE) 2016/1011.
                     
                  
         
            Articolul 3
            Cerințe de publicare specifice pentru indicii de referință bazați pe rata dobânzii
            În plus față de informațiile care trebuie incluse în temeiul articolului 1, pentru un indice de referință bazat pe rata dobânzii sau, după caz, o familie de indici de referință bazați pe rata dobânzii, declarația privind indicele de referință trebuie să includă cel puțin următoarele informații:
            
                        (a)
                     
                     
                        o mențiune prin care utilizatorii să fie avertizați că se aplică un regim de reglementare suplimentar pentru indicii de referință bazați pe rata dobânzii în conformitate cu anexa I la Regulamentul (UE) 2016/1011; și
                     
                  
                        (b)
                     
                     
                        o descriere a măsurilor luate pentru a se asigura conformitatea cu anexa respectivă.
                     
                  
         
            Articolul 4
            Cerințe de publicare specifice pentru indicii de referință bazați pe mărfuri
            În plus față de informațiile care trebuie incluse în temeiul articolului 1, pentru un indice de referință bazat pe mărfuri sau, după caz, o familie de indici de referință bazați pe mărfuri, declarația privind indicele de referință trebuie să includă cel puțin:
            
                        (a)
                     
                     
                        o mențiune din care să reiasă dacă se aplică cerințele de la titlul II sau cele din anexa II la Regulamentul (UE) 2016/1011 pentru indicele de referință sau familia de indici de referință, astfel cum se prevede la articolul 19 din regulamentul menționat;
                     
                  
                        (b)
                     
                     
                        o explicație a motivului pentru care se aplică titlul II sau, după caz, anexa II la regulamentul menționat;
                     
                  
                        (c)
                     
                     
                        o scurtă descriere, inclusă în definițiile termenilor esențiali, a criteriilor care definesc marfa fizică subiacentă relevantă;
                     
                  
                        (d)
                     
                     
                        dacă este cazul, o mențiune privind locul în care sunt publicate explicațiile pe care administratorul are obligația să le publice în temeiul anexei II punctul 7 la regulamentul menționat.
                     
                  
         
            Articolul 5
            Cerințe de publicare specifice pentru indicii de referință critici
            În plus față de informațiile care trebuie incluse în temeiul articolului 1, pentru un indice de referință critic sau, după caz, o familie de indici de referință care conține cel puțin un indice de referință critic, declarația privind indicele de referință trebuie să includă cel puțin următoarele informații:
            
                        (a)
                     
                     
                        o mențiune prin care utilizatorii să fie avertizați că se aplică un regim de reglementare mai strict pentru indicii de referință critici în temeiul Regulamentului (UE) 2016/1011;
                     
                  
                        (b)
                     
                     
                        o declarație din care să reiasă modul în care vor fi informați utilizatorii cu privire la orice întârziere în publicarea indicelui de referință sau la orice recalculare a indicelui, precizându-se durata (preconizată) a măsurilor respective.
                     
                  
         
            Articolul 6
            Actualizări
            În plus față de cazurile menționate la articolul 27 alineatul (1) al treilea paragraf din Regulamentul (UE) 2016/1011, se impune o actualizare a declarației privind indicele de referință ori de câte ori informațiile conținute în declarație nu mai sunt corecte sau suficient de precise, inclusiv atunci când:
            
                        (a)
                     
                     
                        se modifică tipul indicelui de referință;
                     
                  
                        (b)
                     
                     
                        se modifică în mod semnificativ metodologia utilizată pentru stabilirea indicelui de referință sau, în cazul în care declarația se referă la o familie de indici de referință, atunci când se modifică în mod substanțial metodologia utilizată pentru stabilirea unui indice de referință din familia de indici de referință.
                     
                  
         
            Articolul 7
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 25 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).